कतारको नेपाली दूतावासभित्रै कुटपिट गर्ने समूहलाई कारबाही भएन
कतारस्थित नेपाली दूतावास परिसरभित्र नेपाली समुदायका अगुवामाथि हातपातमा प्रत्यक्ष संलग्न रहेको रामबहादुर हमालको टोलीमाथि कारबाही प्रक्रिया अझै अगाडि बढेको छैन ।
काठमाडौँ — कतारस्थित नेपाली दूतावास परिसरभित्र नेपाली समुदायका अगुवामाथि हातपातमा प्रत्यक्ष संलग्न रहेको रामबहादुर हमालको टोलीमाथि कारबाही प्रक्रिया अझै अगाडि बढेको छैन ।गैरआवासीय नेपाली संघ कतारको महाधिवेशनको तयारीको लागि दूतावासभित्र साउन ८ गते सर्वदलीय बैठक बसिरहेका बेला हमालको नेतृत्वमा गएको टोलीले जनप्रगतिशील मञ्चका अध्यक्ष बृद्धिप्रसाद भण्डारी, प्रवासी नेपाली मञ्चका अध्यक्ष प्रभात त्रिपाठी र एनआरएनएका तत्कालीन आईसीसी सदस्य शनिकुमार ओलीमाथि कुटपिट भएको थियो । कुटपिटबाट भण्डारीको कानको जाली फुटेको बताइएको छ ।जनप्रगतिशलीका अध्यक्ष भण्डारीले एनआरएन कतारका तत्कालीन अध्यक्ष मुक्तदा मुसलमान, आईसिसी सदस्य नरेश श्रेष्ठ र अब्दुल रहमानको योजना अनुसार हमालको टोली दूतावासभित्र प्रवेश गरी आफूहरुमाथि योजनाबद्ध रुपमा कुटपिट गरेको उजुरी नेपाली दूतावासमा दिएका छन् । हमालको टोलीले यसअघि पनि पटक पटक नेपाली समुदायको अगुवाहरुलाई पिट्ने, धम्की दिने कार्य गर्दै आइरहेका थिए ।कतारको प्रहरी स्टेसनमा भाषा अनुवादकको पदमा कार्यरत एक नेपालीको आडमा हमालको टोलीले नेपाली समुदायका अगुवाहरुमाथि अनावश्यक दवाव दिँदै आइरहेका छन् । ‘दूतावासभित्र छलफल भइरहेका बेला तत्कालीन अध्यक्ष मुक्तदा मुसलमानले हमाल टोलीलाई भित्रै प्रवेश गर्न अनुमति दिए । हामीमाथि कुटपिट हुन थालेपछि नरेश श्रेष्ठले दूतावासको सिसी क्यमेरा बन्द गर्न लगाए,’ भण्डारीले भने, ‘कानको जाली फुट्ने गरी योजनाबद्ध रुपमा कुटपिट हुँदा पनि दूतावासले कारबाही गरेन । यसमा राजदूतले निष्पक्ष रुपमा आफ्नो जिम्मेवारी निर्वाह गर्नु भएन । यसमा हामीलाई दु:ख लागेको छ ।’कतारका लागि नेपाली राजदूत नरेशविक्रम ढकालले दूतावासभित्र कुटपिट गर्नेहरुलाई कारबाही प्रक्रिया अगाडि बढाउन परराष्ट्र मन्त्रालयसँग छलफल भइरहेको बताएका छन् ।‘एनआरएनका तत्कालीन अध्यक्ष मुक्तदा मुसलमान र नरेश श्रेष्ठ आफैं घटनामा संलग्न भएको सिसी फुटेजमा देखिँदैन । राम हमाल कुटपिटमा संलग्न भएको देखिन्छ,’ उनले भने, ‘दूतावासभित्रै घटना भएकोले यसमा नेपालको कानुन आकर्षित हुने देखिन्छ । यसको लागि आवश्यक निर्देशन दिन परराष्ट्रलाई पत्र पठाइएको छ । उता (सिंहदरबार)बाट आवश्यक निर्देशन आइसकेको छैन ।’